ཇི་སྐད་དུ།སྲིད་པ་རྒད་པོའི་ཁ་དཔེ་ལའང་།མིས་ཅི་བཤད་ལ་མ་ཉན་ཅི་བྱེད་ལ་ལྟོས་ཟེར་བ་བཞིན།ང་ཚོས་ཀྱང་གཞན་གྱི་གྲགས་སྐམ་འུད་ཀྱི་རྗེས་སུ་མི་འབྲངས་པར་རླབས་ཆེན་གྱི་བྱ་བཞག་སྒྲུབ་མཁན་དག་གི་བླ་མེད་ཀྱི་སྤྱོད་བཟང་དེ་ལས་ང་ཚོས་རང་སོ་སོའི་རྐང་རྗེས་ལའང་ཚད་མས་གཞལ་ནུས་པ་རེད།ལྷ་རིས་པ་སངས་རྒྱས་ཚེ་བརྟན་ལགས་ཀྱིས་འཕྲལ་གྱི་ངལ་བ་ཙམ་ལ་དཔའ་མི་ཞུམ་པའི་སྙིང་སྟོབས་དང་བརྩོན་པ་ཆེན་པོས་གངས་ཅན་གྱི་ལྗོངས་ལ་ལྷ་རིས་སྒྱུ་རྩལ་བ་སྐྱོང་བའི་ལས་ལ་མ་སྐུལ་དང་བླང་གིས་ཞུགས་ཏེ་སྤྱི་ལོ་ལོ་སྟེ་ཁོ་རང་ལོ་ཉེར་བརྒྱད་ཀྱི་སྟེང་ནས་བཟུང་།རང་གི་ལྷ་བཟོའི་བྲིས་རྒྱུན་ཕྱག་བཞེད་དེ་སྐལ་ལྡན་བུ་སློབ་སྐྱོང་བའི་བགོ་སྐལ་དུ་བསྩལ་བར་འདོད་ནས་བླ་བྲང་སྔགས་པ་གྲྭ་ཚང་གི་ལྕང་ལོ་གོས་དཀར་ཅན་གྱི་སྡེ་གཙོ་བྱས་ཀན་ལྷོའི་ས་ཁུལ་གྱི་ཅོ་ནེ་ནས་ཡོང་བའི་སློབ་མ་དང་བསང་ཆུའི་འགྲམ་རྒྱུད་ནས་ཡོང་བའི་སློབ་མ།གཞན་སྨད་སོག་ནས་ཡོང་བའི་སློབ་བུ་སོགས་སེར་སྐྱ་རིས་མེད་དང་ཕོ་མོ་རིས་མེད།མི་རིགས་རིས་སུ་མ་བཟུང་བར་སློབ་མ་ལྷ་རིས་པ་མང་པོ་བསྡུ་ལེན་བྱས་ཏེ་རང་གི་ཡང་མེས་ཀྱི་ཤུལ་བཞག་བཟོ་རྩལ་གྱི་ལྷ་རིས་བྲིས་རྒྱུན་གྱི་སྒྱུ་རྩལ་དང་ཁྲིད་རྒྱུན་དག་སེར་སྣ་མེད་པར་བུམ་པ་གང་བྱོའི་ཚུལ་དུ་སློབ་བུ་ཚོར་བསྩལ།ཁོས་སློབ་བུ་རྣམས་ལ་ལྷ་རིས་འབྲི་བཞེངས་ཀྱི་དཔེ་ཁྲིད་ཀྱི་རྒྱུན་སྐྱོང་ཞོར་དུ་ལོ་སྟེ་རང་ལོ་སུམ་ཅུའི་སྟེང་ནས་བཟུང་བླ་བྲང་སྔགས་པ་གྲྭ་ཚང་གི་དཀོར་གཉེར་གྱི་འགན་འཁྲི་དང་དུ་བླངས་ཤིང་ལོ་ངོ་བདུན་ལྷག་ལ་ལྷ་ཁང་གི་ཕྱིའི་ར་བ་དང་ནང་གི་སྐུ་གསུང་ཐུགས་རྟེན་བཅས་ལ་གཟབ་ནན་དང་ཞིབ་ཚགས་པས་རང་དོན་རྗེས་ལ་བསྐྱུར་བ་དང་གཞུང་དོན་སྔོན་ལ་བཟུང་ནས་སྤྱི་ཕན་གྱི་ལས་ལ་གཞོལ་བས་གྲྭ་ཚང་གིས་བསྟོད་བསྔགས་མང་དུ་ཐོབ།དེ་ནས་ཁོ་རང་ལོ་སུམ་ཅུ་སོ་བདུན་གྱི་སྟེང་ནས་བཟུང་སྔགས་པ་གྲྭ་ཚང་གི་དོ་དམ་ཁང་གི་ཀྲུའུ་རིན་གྱི་འགན་ལོ་ངོ་བརྒྱད་ལྷག་ལ་འཁུར་ཏེ་ལོ་རེའི་འཆར་ཅན་གྱི་ཆོས་ལུགས་ཆོ་ག་དང་བདག་དམ་འཕེལ་རྒྱས་ཕྱོགས་ལ་བསམ་པ་རྣམ་དག་གིས་འགན་གཅིག་ལྕོགས་སུ་བཞེས་ཤིང་ནུས་པ་གང་ཡོད་བཏོན།ལྷ་རིས་པ་སངས་རྒྱས་ཚེ་བརྟན་ལ་དུས་ཚོད་ཧ་ཅང་བྲེལ་ཟིང་ཆེ་ནའང་།ཁོས་དཔེ་ཁྲིད་མི་སྐྱོང་གི་ལས་ཀ་ལོགས་སུ་མི་བསྐྱུར་བར་ཁོམ་ལོང་གི་དུས་ཚོད་བཙལ་ཏེ་བྱམས་དང་བརྩེ་བས་སློབ་བུ་སྐྱོང་བའི་ལས་སུ་གཞོལ་ཏེ།སློབ་བུ་དག་ལ་ཐོག་མར་བདག་ཅག་གི་སྟོན་སྐུ་ལུས་རྗེན་གྱི་ཞི་བའི་ལུགས་དང་དེ་ནས་ལྷ་ཁྲོ་བོ་རིགས་ནས་ཕྱག་ན་རྡོ་རྗེའི་དབུ་རིས་བཞེངས་སྲོལ་སོགས་ཐོག་མའི་ལུས་རྗེན་གྱི་འབྲི་སྲོལ་དང་དེ་ནས་ལྷ་སྐུ་ལ་ན་བཟའ་འབྲི་སྟངས་སོགས་གོ་རིམ་ལྟར་དཔེ་འཁྱུད་མི་གནང་བར་སློབ་བུ་རྣམས་ལ་གདམས་ཤིང་བསྩལ་བ་རེད།ལྷ་རིས་པ་སངས་རྒྱས་ཚེ་བརྟན་གྱིས་བཤད་རྒྱུར།ལྷ་རིས་རི་མོ་ལ་སློབ་གཉེར་གནང་མཁན་ཞིག་ཡིན་ཚེ།སྟོན་པའི་ལུས་རྗེན་གྱི་སྐུ་གཟུགས་ཞི་བའི་འབྲི་ལུགས་དང་ལྷའི་ཁྲོ་བོའི་འབྲི་ལུགས་བཅས་གཉིས་བྱང་ཆུབ་ན་གཞན་པའི་ལྷ་རིས་རི་མོ་གང་བཞེངས་ཀྱང་ལས་སླ་མོས་འགྲུབ་ཅིང་འབྲི་ཐུབ་ཞེས་སློབ་མ་རྣམས་ལའང་འབྲི་ལུགས་དེ་གཉིས་བྱང་ཆུབ་པར་བསླབས་སུ་བཅུག་པ་དང་དེ་ནས་རས་གཞི་ལེགས་པོར་བཟོ་སྒྲིག་དང་།ཐིག་རྩ།སྐྱ་རིས།སྣག་རིས།སྐྱ་ཐང་།རས་གཞི་འདུལ་བ་དང་ཚོན་སྡེབ།སྔོན་འགྲོའི་ཐིག་དང་ས་བཅད་བགོ་ཚུལ།རི་མོ་དགོད་ཚུལ་སོགས་རིམ་པ་བཞིན་མཛུབ་ཁྲིད་གནང་སྟེ་སློབ་མ་ལྷ་རིས་པ་རབས་དུ་མ་བསྐྱངས་ཤིང་ད་ལྟ་སྤྱི་ཚོགས་ཀྱི་ལས་གནས་སོ་སོ་ནའང་ཁོའི་སློབ་མ་གང་མང་གིས་ལྷ་རིས་སྒྱུ་རྩལ་གྱི་བསྟན་པ་རྒྱུད་འཛིན་དར་སྤེལ་ལ་ནུས་པ་བཏོན་དང་འདོན་བཞིན་གདའ།